**SLOVAKIA RING HOSTIL TRADIČNÚ MOTOCYKLOVÚ CENU SLOVENSKA**

**Orechová Potôň, 14. júl 2025 - Takmer dve stovky pretekárov zo siedmich európskych krajín sa predstavili na 16. ročníku Ceny Slovenska, pretekoch cestných motocyklov na SLOVAKIA RINGU. Súčasťou tradičného podujatia boli šampionáty hneď niekoľkých krajín, pričom nechýbali ani veteránske motocykle v rámci medzinárodného šampionátu Alpe Adria a Ducati Slovakia Cup.**

Na pretekárov čakali dvoje preteky, prvé v sobotu, druhé v nedeľu. Naskytla sa im tam možnosť bojovať o poriadnu porciu bodov do priebežného hodnotenia jednotlivých sérií, čo aj patrične využili a výsledkom boli krásne súboje na trati.

V dvoch objemovo najnižších triedach, **125 Sport Production** a **125 GP/ Moto3**, zvíťazili po oba dni rovnakí jazdci, Čech **Marek Zima** a Talian**Lorenzo Tiveron**. V rámci pretekov triedy **Supersport 300**boli v jednotlivých pretekoch najrýchlejší Poliak **Bartosz Bambecki** a český jazdec **Václav Bittman**. Skvelými dvomi štvrtými miestami sa blysol domáci mladučký pretekár **Jakub Adamik**. Radosť slovenským fanúšikom priniesol v rámci pretekov triedy **400 Supersport** Slovák **Boris Korčák**. V sobotu síce skončil druhý za Čechom **Romanom Skoupým**, ale v nedeľu si už so svojím súperom poradil a dokázal zvíťaziť. V triede **Supermono** si víťazstvá v podelili českí pretekári **Marek Paul** a **Jan Huk**.

Český pretekár **Petr Svoboda** už v minulosti neraz uspel na podujatiach **svetového šampionátu** v triede **Supersport 300**, no tentoraz prekvapil divákov Ceny Slovenska a objavil sa na štarte v kategórii **Twin**. V sobotu dominoval s náskokom 45 sekúnd pred Poliakom **Igorom Teskem**, no v nedeľu musel poriadne zabojovať, aby dosiahol aj druhé víťazstvo, tentoraz pred tímovým kolegom a krajanom **Marekom Červeným**. **Červenému** sa darilo aj v triede**Supersport**, kde vybojoval dve druhé miesta za Poliakom **Mateuszom Molikom**. Vo výbornom svetle sa predviedli aj domáci pretekári **Tomáš Svitok** (4. a 5. miesto) a **Ladislav Veverka** (5. a 3. miesto).

Poliak **Milan Pawelec**je od vlaňajška držiteľom motocyklového rekordu na SLOVAKIA RINGU. Tentoraz na Cene Slovenska síce bez nového rekordu, ale aj tak skvelým výkonom porazil svojich súperov v oboch spoločných pretekoch najsilnejších tried **Superbike** a **Superstock 1000**. Zo Slovákov bol najúspešnejší **Tomáš Tóth**, ktorý skončil dvakrát v top 10, ale fanúšikov potešil aj návrat v minulosti úspešného **Vladimíra Ružu**.

Pekné súboje na trati predviedli aj pretekári mnohých tried oldtimerov a tiež Ducati Slovakia Cupu a každý motocyklový fanúšik, ktorý na náš jediný automotodróm počas víkendu zavítal, musel byť s motocyklovými zápoleniami spokojný.

**Kompletné výsledky z podujatia nájdete tu:** <https://webapp.sportity.com/channel/CS2025>

Text: Richard Karnok  
Foto: Pavel Salaba

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

**GENERÁLNYM REKLAMNÝM PARTNEROM OKRUHU JE OMV SLOVENSKO.**

**Kontakt pre médiá:**

|  |  |
| --- | --- |
| Ing. Peter Pecze Marketing Director, SLOVAKIA RING mobil: +421 911 423 134 e-mail: pecze@slovakiaring.sk |  |